**ΕΙΔΙΚΕΣ ΕΞΕΤΑΣΕΙΣ ΓΙΑ ΤΗΝ ΕΙΣΑΓΩΓΗ ΣΠΟΥΔΑΣΤΩΝ ΜΕ ΣΟΒΑΡΕΣ ΠΑΘΗΣΕΙΣ**

**Ι. Έχοντας υπόψη:**

1. Τις διατάξεις της υπ’ αριθμ. Φ.151/89700/Β6/2006 (ΦΕΚ 1358/τ.Β΄/14.09.2006) Υπ. Απόφασης με τίτλο «Εισαγωγή σπουδαστών στο πρώτο έτος σπουδών του Τμήματος Εικαστικών και Εφαρμοσμένων Τεχνών του Πανεπιστημίου Δυτικής Μακεδονίας»

2. Τον ιδιαίτερο χαρακτήρα και τη φύση του γνωστικού αντικειμένου του Τμήματος Εικαστικών και Εφαρμοσμένων Τεχνών της Σχολής Καλών Τεχνών του Πανεπιστημίου Δυτικής Μακεδονίας.

3. Την εισήγηση του Τμήματος Εικαστικών και Εφαρμοσμένων Τεχνών της Σχολής Καλών Τεχνών, του Πανεπιστημίου Δυτ. Μακεδονίας (αριθμ. Πρωτ. 614/15−05−2014) όπως αυτή επικυρώθηκε από τη Διοικούσα Επιτροπή του Πανεπιστημίου Δυτ. Μακεδονίας (αριθμ. συνεδρίασης 230/29−05−2014).

**ΙΙ. Ορίζονται**

Ειδικές Εξετάσεις περί εισαγωγής σπουδαστών με σοβαρές παθήσεις στο πρώτο έτος σπουδών του Τμήματος Εικαστικών και Εφαρμοσμένων Τεχνών της Σχολής Καλών Τεχνών του Πανεπιστημίου Δυτικής Μακεδονίας (καθ’ υπέρβαση του αριθμού εισακτέων σε ποσοστό 5%) .

Οι ειδικές εξετάσεις για τη διαπίστωση των καλλιτεχνικών δεξιοτήτων των υποψηφίων με σοβαρές παθήσεις, διενεργούνται μεταξύ του χρονικού διαστήματος από 15 Οκτωβρίου έως 15 Νοεμβρίου εκάστου έτους. Οι αιτήσεις και τα απαιτούμενα δικαιολογητικά υποβάλλονται στην Γραμματεία του Τμήματος κατά το πρώτο δεκαήμερο του Οκτωβρίου, εκάστου έτους.

**ΙΙΙ. Τρόπος εισαγωγής.**

 Οι υποψήφιοι θα διαγωνιστούν σε δύο ασκήσεις οι οποίες θα πραγματοποιηθούν την ίδια μέρα ως εξής:

 Ι. Ένα τετράωρο όπου θα εκπονήσουν ένα σχέδιο εκ του φυσικού (άσπρο-μαύρο), σε φύλλο χαρτιού διαστάσεων 50Χ65 με μολύβι, κάρβουνο ή μελάνι

 ΙΙ. Ένα τετράωρο όπου θα εκπονήσουν ένα τουλάχιστον χρώμα εκ του φυσικού, σε χαρτόνι διαστάσεων 60Χ70 με τέμπερα, ακουαρέλα, ακρυλικά ή παστέλ.

 Οι υποψήφιοι οφείλουν να έχουν μαζί τους τα υλικά που πρόκειται να χρησιμοποιήσουν (υλικά ζωγραφικής, εκτός από χαρτί, όπου θα δοθεί από το Τμήμα).

**IV. Τα απαιτούμενα δικαιολογητικά των υποψηφίων είναι:**

α) Αίτηση συμμετοχής.

β) αντίγραφο Απολυτήριου Λυκείου

γ) δύο (2) μικρές φωτογραφίες του υποψηφίου

δ) αντίγραφο αστυνομικής ταυτότητας

ε) πιστοποιητικό διαπίστωσης πάθησης από τις επταμελείς επιτροπές έκδοσης πιστοποιητικών διαπίστωσης πάθησης για την εισαγωγή στην Τριτοβάθμια Εκπαίδευση που έχουν συσταθεί σε συγκεκριμένα Δημόσια ή Πανεπιστημιακά Νοσοκομεία, όπως αυτές ορίζονται κάθε φορά με Υπουργική Απόφαση,

στ) φάκελο 10−15 έργων της επιλογής του υποψηφίου διαστάσεων 50x70 cm.

Εάν τα δικαιολογητικά σταλούν με ταχυμεταφορές πρέπει η αίτηση να είναι επικυρωμένη για το γνήσιο της υπογραφής και ο υπάλληλος που θα τα καταθέσει να έχει εξουσιοδότηση να παραλάβει το δελτίο υποψηφίου για να το στείλει στον/στην υποψήφιο/α. Τα έξοδα και των δύο αποστολών βαρύνουν τον/την υποψήφιο/α.

Η αίτηση συμμετοχής στις εξετάσεις είναι έντυπη και χορηγείται στους υποψηφίους/στις υποψήφιες από το Τμήμα.

Με την υποβολή των δικαιολογητικών συμμετοχής ελέγχονται τα ατομικά στοιχεία του υποψήφιου/της υποψήφιας σύμφωνα με την αστυνομική ταυτότητα ή το διαβατήριο, που επιδεικνύει στο Γραμματέα του τμήματος.

Σε περίπτωση που ο/η υποψήφιος/α στερείται για οποιονδήποτε λόγο αστυνομικής ταυτότητας ή διαβατηρίου επιδεικνύεται πιστοποιητικό του Δήμου ή της Κοινότητας που φέρει επικυρωμένη φωτογραφία.

Σε κάθε υποψήφιο/α παραδίδεται πριν από τις εξετάσεις «Δελτίο ταυτότητας υποψηφίου/ας» το οποίο φέρει επικυρωμένη τη φωτογραφία, αναγράφει τα ατομικά στοιχεία και έχει υπογραφεί από το Γραμματέα του Τμήματος.